《酬崔光禄冬日述怀赠答》
唐代·韦嗣立

亭伯负高名，羽仪称上京。
魏珠能烛乘，秦璧许连城。
六月飞将远，三冬学已精。
洛阳推贾谊，江夏贵黄琼。
推演中都术，旋参河尹声。
累迁登御府，移拜践名卿。
庭聚歌钟丽，门罗棨戟荣。
鹦杯飞广席，兽火列前楹。
散诞林园意，殷勤敬爱情。
无容抱衰疾，良宴每招迎。
契得心逾重，言忘道益真。
相勖忠义节，共谈词赋英。
雕虫曾靡弃，白凤已先鸣。
光接神愈骇，音来味不成。
短歌甘自思，鸿藻弥难清。
东里方希润，西河敢窃明。
厚诬空见迫，丧德岂无诚。
端守宫闱地，寒烟朝暮平。
顾才无术浅，怀器识忧盈。
月下对云阙，风前闻夜更。
昌年虽共偶，欢会此难并。
为怜漳浦曲，沉痼有刘桢。

作者简介：韦嗣立（654—719），唐代诗人。字延构，郑州阳武（今河南原阳）人，武则天时任莱芜县令。韦思谦子，韦承庆弟。少举进士，任双流令，政有殊绩。武后、中宗时，历位凤阁侍郎、兵部尚书、同平章事、参知政事。有定策立睿宗之功。中宗景龙时任兵部尚书。韦嗣立因与万年（今西安市旧城一带）人韦后同姓，曾奉诏附韦后属籍。韦后临朝乱政，为玄宗所杀，韦嗣立为此受到株连，徙往陈州，死后追谥为“孝”。